*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 4ης Δεκεμβρίου 1981

περί εγκρίσεως προγράμματος για τον τομέα των προϊόντων της αλιείας στη Δανία, σύμφωνα με τον κανονισμό (ΕΟΚ) αριθ. 355/77 του Συμβουλίου

(Το κείμενο στη δανική γλώσσα είναι το μόνο αυθεντικό)

(81/1023/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 355/77 του Συμβουλίου της 15ης Φεβρουαρίου 1977 περί κοινής δράσεως για τη βελτίωση των συνθηκών μεταποιήσεως και εμπορίας των γεωργικών προϊόντων (1), και ιδίως το άρθρο 5,

Εκτιμώντας:

ότι η κυβέρνηση της Δανίας ανακοίνωσε, στις 30 Ιουλίου 1981, πρόγραμμα για τον αλιευτικό τομέα στη Δανία· ότι στις 24 Σεπτεμβρίου 1981 ανακοίνωσε συμπληρωματικές πληροφορίες επί του προγράμματος αυτού·

ότι το εν λόγω πρόγραμμα αποβλέπει στη μεγαλύτερη αξιοποίηση των υπαρχόντων πόρων· ότι αποσκοπεί να προωθήσει την ορθολογικοποίηση και τον εκσυγχρονισμό των εγκαταστάσεων και των εξοπλισμών διατηρήσεως, μεταποιήσεως και εμπορίας που υπάρχουν, καθώς και τη δημιουργία νέων μονάδων στον τομέα των προϊόντων που υφίστανται μεγάλη μεταποίηση και για τόσο χρονικό διάστημα όσο το επιτρέπουν οι δυνατότητες της αγοράς· ότι αποβλέπει συγχρόνως στη βελτίωση της ποιότητας των τελικών προϊόντων και στη θέση στην αγορά νέων προϊόντων, διασφαλίζοντας με τον τρόπο αυτό μεγαλύτερη προστιθέμενη αξία στα προϊόντα βάσεως· ότι, συνεπώς, αποτελεί πρόγραμμα κατά την έννοια του άρθρου 2 του κανονισμού (ΕΟΚ) αριθ. 355/77·

ότι το πρόγραμμα μπορεί να εγκριθεί μόνο με την επιφύλαξη των αποφάσεων που θα ληφθούν σχετικά με την κοινή πολιτική της αλιείας·

ότι δυνάμει του άρθρου 9 του κανονισμού (ΕΟΚ) αριθ. 355/77 τα σχέδια που καταρτίζονται στο πλαίσιο του προγράμματος πρέπει να συμβάλλουν στη βελτίωση της καταστάσεως των αλιέων της Κοινότητος· ότι αυτή δεν φαίνεται ότι είναι η περίπτωση για τις εγκαταστάσεις που χρησιμοποιούνται κυρίως για τη μεταποίηση των αλιευτικών προϊόντων μη κοινοτικής καταγωγής ούτε για τους ψυκτικούς χώρους αποθηκεύσεως που δεν συνδέονται άμεσα με τις εγκαταστάσεις παραγωγής, μεταποιήσεως ή εμπορίας των αλιευτικών προϊόντων·

ότι ένα μέρος του προγράμματος αφορά ειδικά τον εκσυγχρονισμό και την κατασκευή ψυκτικών χώρων αποθηκεύσεως· ότι, συνεπώς, πρέπει να μην περιληφθεί στην έγκριση το τμήμα αυτό σε ό,τι αφορά τους αποθηκευτικούς χώρους που δεν συνδέονται άμεσα με τις εγκαταστάσεις παραγωγής, μεταποιήσεως ή εμπορίας των αλιευτικών προϊόντων·

ότι το πρόγραμμα περιλαμβάνει αρκετά στοιχεία που αναφέρονται στο άρθρο 3 του κανονισμού (ΕΟΚ) αριθ. 355/77 και που καταδεικνύουν ότι οι στόχοι που αναφέρονται στο άρθρο 1 του εν λόγω κανονισμού μπορούν να επιτευχθούν για τον αλιευτικό τομέα στη Δανία·

ότι η προθεσμία που έχει καθοριστεί για την έναρξη ισχύος του πραγράμματος δεν υπερβαίνει την περίοδο που αναφέρεται στο άρθρο 3 παράγραφος 1 υπό ζ του κανονισμού·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη που εξέδωσαν από κοινού η Μόνιμη Επιτροπή Γεωργικών Διαρθρώσεων και η Μόνιμη Επιτροπή Αλιευτικών Διαρθρώσεων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Το περιφερειακό πρόγραμμα για τον τομέα των προϊόντων της αλιείας στη Δανία, που ανακοινώθηκε στις 30 Ιουλίου 1981 και επί του οποίου εδόθησαν συμπληρωματικές πληροφορίες στις 24 Σεπτεμβρίου 1981 από την κυβέρνηση της Δανίας, σύμφωνα με τον κανονισμό (ΕΟΚ) αριθ. 355/77, εγκρίνεται, με την επιφύλαξη των αποφάσεων που θα ληφθούν σχετικά με την κοινή πολιτική της αλιείας.

2. Η έγκριση αυτή δεν ισχύει για το τμήμα του προγράμματος που αφορά την κατασκευή ή τον εκσυγχρονισμό των ψυκτικών χώρων αποθηκεύσεως, εκτός εάν πρόκειται για αποθήκες που συνδέονται με τις εγκαταστάσεις παραγωγής, μεταποιήσεως ή εμπορίας των αλιευτικών προϊόντων.

Άρθρο 2

Η παρούσα απόφαση απευθύνεται στο Βασίλειο της Δανίας.

Έγινε στις Βρυξέλλες, στις 4 Δεκεμβρίου 1981.

Για την 'Επιτροπή

Giorgios CONTOGEORGIS

Μέλος της Επιτροπής

(1) ΕΕ αριθ. L 51 της 23. 2. 1977, σ. 1.